Черкасскэ пщыхэм я кхъэлэгъунэр зэрагъэпэщыжынущ
Москва, зэрыщыту Урысейм я патриархым и дэIэпыкъуэгъу щихънагъ (епископ) Воскресенскэм къыбгъэдэкIыу КъБР-м и Iэтащхьэ Къанокъуэ Арсен тхыгъэ къыIэрыхьащ, къалащхьэм дэт члисэхэм ящыщ зыр зэтегъэувэжынымкIэ дэIэпыкъуну къелъэIуу.
Тхыгъэм къызэрыщыгъэлъэгъуамкIэ, а члисэр XVII лIэщIыгъуэм щегъэжьауэ Черкасскэ адыгэ пщы лIакъуэм щыщхэм я кхъэлэгъунэу къекIуэкIащ. Ахэр мы члисэм зэпымыууэ къыдэIэпыкъурт. Псалъэм папщIэ, Черкасскэ Урыскъан и ахъшэкIэ а щIыпIэм тхьэ елъэIупIэ щаухуауэ щытащ. Совет зэманым и лъэхъэнэм члисэр зэхуащIыжащ, Черкасскэ пщыхэм я кхъэлэгъунэри зэтракъутащ. Иужьрей илъэсхэм а псори зэтрагъэувэжу щIадзащ, ауэ ахъшэр къазэремэщIэкIым къыхэкIыу, яхунэгъэсыркъым.
Мы гъэм члисэм и къуэкIыпIэ лъэныкъуэмкIэ къыщагъуэтыжащ зыри зэран зыхуэмыхъуа кхъащхьэу 4. Абыхэм щIэлъщ Черкасский Хъэрэшей Къамболэт и къуэр, абы и щхьэгъусэ Романовэ Марфэ Никитэ и пхъур, сабиитI. Апхуэдэу абдеж къыщыщIатIыкIащ Черкасский Иван Борис и къуэм и кхъащхьэм телъа мывэм и къутахуэр. Адрей Черкасскэ пщыхэр щыщIалъхьа щIыпIэхэр иджыри ягъэбелджылакъым, абы папщIэ архиологие лэжьыгъэхэр ирагъэкIуэкIын хуейщ.
«Дэ дыкъызытехъукIа ди нэхъыжьу дунейм ехыжахэр дигу илъын хуейщ, ахэр зыщIэлъ щIыпIэхэри хэдгъэкIуэдэж хъунукъым. Ди члисэм иджыпсту ахъшэ иIэкъым, Черкасскэ пщыхэм я кхъащхьэу къагъуэтыжахэр зыхуей хуэдгъэзэн, апхуэдэу къэхутэныгъэщIэхэр едгъэкIуэкIын папщIэ», — итщ щихънагъым и тхыгъэм.
Къанокъуэ Арсен КъБР-м щэнхабзэмкIэ и министрым ипщэ ирилъхьащ Москва кIуэуэ Iуэхур зытетыр зэхигъэкIыну. Абы ипкъ иткIэ Фырэ Руслан мыгувэу гъуэгу теувэнущ.
КъБР-м и Iэтащхьэмрэ Правительствэмрэ
я пресс-IуэхущIапIэ.
